
A V I Z 

referitor la proiectul de Lege pentru modificarea alin.(5) al art.10 din Legea nr.121/2014 privind eficienţa energetică
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare cu proiectul de Lege pentru modificarea alin.(5) al art.10 din Legea nr.121/2014 privind eficienţa energetică, trimis cu adresa nr. PLx. 84 din 1 februarie 2017, înregistrat la Comisia juridică, de disciplină şi imunităţi sub nr.4c-11/202 din 2 februarie 2017.

Conform dispoziţiilor art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată a adoptat proiectul de Lege, în ședința din 22 decembrie 2016.

Proiectul de lege are ca obiect de reglementare modificarea alin.(5) al art.10 din Legea nr.121/2014, în sensul eliminării pentru imobilele de tip condominiu racordate la sistemul de alimentare centralizată cu energie termică, a obligativităţii montării de repartitoare individuale de costuri pe toate corpurile de încălzire din fiecare unitate imobiliară în parte, dacă utilizarea contoarelor individuale nu este fezabilă din punct de vedere tehnic sau nu este eficientă din punct de vedere al costurilor.
În şedinţa din data de 15 februarie 2017, potrivit art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.663 din 6 iulie 2016 și punctul de vedere al Guvernului care nu suține adoptarea inițiativei legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, să acorde aviz favorabil proiectului de lege.
În raport de obiectul şi conţinutul reglementării, proiectul de lege face parte din categoria legilor ordinare.
                     PREŞEDINTE,    




SECRETAR,

